Doložka finančných, ekonomických, environmentálnych vplyvov, vplyvov na zamestnanosť a podnikateľské prostredie

I. Odhad dopadov na verejné financie

Výška spolufinancovania NSP 2007-2013 zo štátneho rozpočtu bude zapracovaná do definitívnej verzie NSP po schválení výšky príspevku z EAFRD Európskym parlamentom.  

II. Odhad dopadov na obyvateľov, hospodárenie podnikateľskej sféry a iných  právnických osôb 

Materiál predpokladá pozitívny dopad na obyvateľov, hospodárenie podnikateľskej sféry, verejný sektor prostredníctvom podpory produktívneho poľnohospodárstva, spracovateľského priemyslu a lesného hospodárstva vo väzbe na modernizáciu, inovácie a reštrukturalizáciu a odovzdávanie vedomostí v rámci agropotravinárskeho a lesného sektora, ochrany a zlepšenia životného prostredia na vidieku – zachovaním biodiverzity, kvality vôd , pôd a zmiernením klimatických zmien,  vytváraním pracovných príležitostí a podporou ekonomických aktivít na vidieku a zlepšovaním správy (manažmentu) a riadenia a mobilizáciou rozvojového potenciálu vo  vidieckych oblastiach. 

III. Odhad dopadov na životné prostredie

Predložený materiál nebude mať negatívny dopad na životné prostredie na miestnej, regionálnej a celoslovenskej úrovni. V materiáli je jednou z priorít „ochrana a zlepšenie životného prostredia na vidieku – zachovanie biodiverzity, kvality vôd, pôd a zmiernenie klimatických zmien“.

IV. Odhad dopadov na zamestnanosť

Materiál predpokladá pozitívny dopad na zamestnanosť. Vytváranie pracovných príležitostí  a zvyšovanie zamestnanosti vo vidieckom priestore je prioritou osi 3, a to prostredníctvom opatrení Diverzifikácia smerom k nepoľnohospodárskym činnostiam, Podpora činností v oblasti cestovného ruchu a Obnova a rozvoj obcí. 

V.  Analýza vplyvov na podnikateľské prostredie

Prostredníctvom navrhovanej priority osi 1 a jej cieľov bude mať predkladaný materiál pozitívny vplyv na podnikateľské prostredie. Jednotlivé opatrenia budú pozitívne vplývať na výkonnosť a konkurencieschopnosť poľnohospodárskych, spracovateľských podnikov a podnikov lesného hospodárstva, ich modernizáciu a informatizáciu. Ide najmä o opatrenia Modernizácia poľnohospodárskych podnikov, Pridávanie hodnoty do poľnohospodárskych produktov a produktov lesného hospodárstva a Zvyšovanie hospodárskej hodnoty lesov.